Suprafața Parcului Industrial de la Bălești va fi dublată. Informația a fost prezentată de Cosmin Popescu, președintele Consiliului Județean Gorj. Acesta a spus că în ședința Consiliului Local al comunei Bălești de luna viitoare se va supune dezbaterii și aprobării extinderea cu o suprafață de încă aproximativ zece hectare de teren.
„Sunt discuții și cu alte firme și trebuie să pregătim această extindere. Dezvoltarea unor afaceri atrage alte afaceri“, a precizat Cosmin Popescu.
Consiliul Județean Gorj va demara lucrările de realizare a branșamentelor la gaze și energie
Președintele Consiliului Județean Gorj a precizat că au fost semnate mai multe contracte de superficie în cadrul Parcului Industrial din zona Bălești, iar investitorii vor beneficia de anumite finanțări: „Au fost semnate 3 – 4 contracte de superficie. Sunt interesate firmele pentru a dezvolta afaceri pe fonduri proprii, pe Fondul de Tranziție Justă și în baza unui ajutor de stat.
Este vorba de o societatea care va deschide o activitate în domeniul materialelor de construcții, o societate de confecții metalice și o unitate de economie circulară.
Am grăbit procedurile de încheiere a contractelor de superficie, având în vedere necesitatea depunerii la programul de obținere a finanțării, fie că este din fonduri guvernamentale sau din fonduri europene, a dovezii deținerii terenului“.
Cosmin Popescu a precizat că se vor începe lucrările pentru realizarea branșamentelor la utilități, imediat ce proiectele de finanțare vor fi asigurate: „În momentul în care proiectele vor fi aprobate, o să se lucreze în paralel pentru a se face branșamentele la rețele de apă și canalizare, energie electrică și gaze. Vom începe imediat lucrările la aceste utilități, pentru că fondurile necesare sunt alocate“.
Președintele Consiliului Județean Gorj a explicat și de ce s-a ales deschiderea unui parc industrial la Bălești: „Era printre singurele comune care dețin teren disponibil și la care rețelele de utilități sunt în zonă. Au fost discuții cu firma de distribuție a energiei electrice, cu firma de distribuție a gazului natural și acest lucru ne-a condus la ideea de a solicita Consiliului Local Bălești să ne pună la dispoziție acel teren cu titlu gratuit“.